Diari Oficial de la Generalitat Valenciana


Sumari del DOGV 6100, del 11-09-2009 (2009/10105)

RESOLUCIÓ de 2 de setembre de 2009, del president de la Generalitat, per la qual delega determinades atribucions de distints òrgans de la Presidència, de la Conselleria d'Indústria, Comerç i Innovació i en la consellera de Justícia i Administracions Públiques.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6100

Data del DOGV
:   11-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10208


Data del document
:   02-09-2009

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Presidència de la Generalitat
    * Conselleria Indústria, Comerç i Innovació
    * Conselleria Justícia i Administracions Públiques
    * delegació de poders
    * competència administrativa
    * administració regional

RESOLUCIÓ de 2 de setembre de 2009, del president de la Generalitat, per la qual delega determinades atribucions de distints òrgans de la Presidència, de la Conselleria d'Indústria, Comerç i Innovació i en la consellera de Justícia i Administracions Públiques. [2009/10521]  
Per mitjà del Decret 12/2009, de 27 d'agost, del president de la Generalitat, es determinen les conselleries en què s'organitza l'administració de la Generalitat, i el president es reserva, de conformitat amb la Llei del Consell, un àmbit competencial propi que es projecta en matèria de comunicació institucional de la Generalitat, ràdio, televisió i la resta de mitjans de comunicació social.  
Junt amb les anteriors atribucions, el president de la Generalitat exercix les funcions establides en la Llei del Consell, així com aquelles que li corresponen com a màxima autoritat dels òrgans i unitats que s'integren en la seua estructura orgànica.   
Atenent a l'anterior, i a fi de dotar de major agilitat la gestió dels assumptes la competència dels quals té assignada la Presidència, es considera oportú, d'acord amb el principi d'eficàcia que regix l'actuació de les administracions públiques, delegar determinades atribucions en la secretària autonòmica de Comunicació, en diversos òrgans de la Conselleria d'Indústria, Comerç i Innovació, i en la persona titular de la Conselleria de Justícia i Administracions Públiques en la seua qualitat de portaveu del Consell.  
En virtut d'això, i de conformitat amb el que disposen els articles 12.2, 28, per analogia, i 63 de la Llei del Consell; i en els articles 13 i 14 de la Llei de Règim Jurídic de les Administracions Públiques i del Procediment Administratiu Comú, resolc  
Primer  
1. Delegar en la secretària autonòmica de Comunicació les funcions que corresponen al president de la Generalitat, relatives a comunicació institucional de la Generalitat, ràdio, televisió i la resta de mitjans de comunicació social i continguts, incloent els de caràcter audiovisual, transmesos per mitjà de xarxes i servicis de comunicacions electròniques.   
En cap cas s'entendran compreses en esta delegació les facultats que estatutàriament i legalment hagen de ser exercides de manera personal pel president de la Generalitat.   
2. La delegació de funcions a què es referix l'apartat anterior no comprendrà en cap cas les següents facultats i funcions:  
a) La proposta al Consell del nomenament i cessament d'alts càrrecs.   
b) L'elevació al Consell d'avantprojectes de llei, projectes de decret i propostes d'acord.   
c) La potestat reglamentària.   
Segon  
Delegar en la secretària autonòmica de Comunicació l'exercici de les atribucions següents:   
1. Dictar les resolucions relatives a les convocatòries específiques i a l'atorgament de les ajudes i subvencions a què es referix l'article 47 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat, així com la convocatòria i l'atorgament de les beques a què es referixen el Decret 108/1992, de 6 de juliol, del Consell, o normativa que la substituïsca, dins de l'àmbit funcional que té delegat.   
La present delegació inclou al seu torn la facultat d'interpretar, resoldre les incidències i dictar els actes de tràmit qualificats que puguen sorgir com a conseqüència de la tramitació dels esmentats expedients, en totes les seues fases.   
2. L'exercici de totes les atribucions relatives a les concessions dels servicis públics de televisió digital per ones terrestres.   
3. Les facultats ordinàries en matèria de contractació administrativa i de dret privat relacionades amb l'àmbit funcional de les competències que tinga atribuïdes i, si és el cas, que li hagen sigut delegades.  
4. La resolució dels procediments instats per a delimitar la responsabilitat patrimonial de l'administració, als quals es referixen els articles 139 i següents de la Llei de Règim Jurídic de les Administracions Públiques i del Procediment Administratiu Comú, en l'àmbit de la seua competència.  
5. L'exercici de la potestat expropiatòria que exigisca l'adequat desplegament i execució de les matèries abans mencionades.  
L'exercici de la dita potestat s'estendrà també a l'adquisició per mutu acord dels béns i drets que siguen objecte d'expropiació.  
Tercer  
Delegar en el conseller d'Indústria, Comerç i Innovació i vicepresident primer del Consell l'exercici de les atribucions següents:   
1. La facultat de subscriure convenis de col·laboració amb persones físiques o jurídiques privades, de les quals no es deriven compromisos de caràcter econòmic imputables als pressupostos de despeses de la Generalitat, dins de l'àmbit de matèries que té assignades la Presidència.   
2. Les facultats ordinàries en matèria de contractació administrativa i de dret privat per un import superior a 60.010 euros en l'àmbit funcional no comprés en el punt segon d'esta resolució.  
3. La facultat de nomenar i cessar el personal de lliure designació al servici de la Presidència de la Generalitat.   
4. La facultat de dictar les resolucions relatives a les convocatòries específiques i a l'atorgament de les ajudes i subvencions a què es referix l'article 47 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat, així com la convocatòria i l'atorgament de les beques a què es referix el Decret 108/1992, de 6 de juliol, del Consell, o normativa que el substituïsca, dins de l'àmbit funcional de la Presidència de la Generalitat que no haja sigut objecte d'altres delegacions.   
La present delegació inclou al seu torn la facultat d'interpretar, resoldre les incidències i dictar els actes de tràmit qualificats que puguen sorgir com a conseqüència de la tramitació dels dits expedients, en totes les seues fases.   
5. La facultat de dictar la resolució d'inici d'expedients per a l'elaboració de projectes normatius en matèries de competència de la Presidència.   
Quart  
Es deleguen en la persona titular de la Sotssecretaria de la Conselleria d'Indústria, Comerç i Innovació l'exercici de les següents atribucions, sense perjuí de les delegacions que es realitzen en altres òrgans de la Presidència:   
1. Les facultats ordinàries en matèria de contractació administrativa i de dret privat per un import inferior a 60.010 euros en els àmbits funcionals que no s'hagen delegat en altres òrgans de la Presidència o de la Conselleria d'Indústria, Comerç i Innovació.  
2. Els actes de retenció de crèdit, autorització de la despesa, disposició de crèdit, reconeixement d'obligacions i proposta de pagament, dins dels límits legals i reglamentaris.   
3. La resolució de recursos en via administrativa que corresponguen al president, amb les excepcions legals corresponents.   
4. La resolució dels procediments instats per a delimitar la responsabilitat patrimonial de l'administració, als quals es referixen els articles 139 i següents de la Llei de Règim Jurídic de les Administracions Públiques i del Procediment Administratiu Comú, que puguen instar-se com a conseqüència de l'actuació dels òrgans adscrits a la Presidència i que no es troben delegats en altres òrgans.  
5. Les facultats corresponents al titular del departament en matèria de patrimoni, segons el que disposa la vigent Llei de Patrimoni de la Generalitat i la resta de normativa aplicable.   
6. La facultat per a resoldre les reclamacions prèvies a la via judicial civil i laboral.   
7. L'exercici de les facultats que li corresponguen com a màxim titular de l'àrea de Presidència en matèria pressupostària, d'acord amb el que establix el Text Refós de la Llei d'Hisenda Pública de la Generalitat, lleis de pressupostos de la Generalitat i la resta de normativa aplicable.   
8. La revisió d'ofici dels actes administratius nuls de ple dret dictats pels òrgans de la Presidència.   
9. La declaració de lesivitat dels actes administratius anul·lables dictats pels òrgans de la Presidència.   
10. L'exercici de les funcions atribuïdes per la normativa vigent al titular del departament en matèria de personal i que no es troben delegades en altres òrgans.  
Cinqué  
Delegar en la persona titular de la Conselleria de Justícia i Administracions Públiques, en la seua condició de portaveu del Consell, l'adjudicació provisional de les concessions d'emissores de radiodifusió sonora en ones mètriques amb modulació de freqüència.   
Sisé  
La present delegació d'atribucions podrà ser revocada en qualsevol moment per l'òrgan delegatori, de conformitat amb el que establix l'article 63.5 de la Llei del Consell, i en l'article 13.6 de la Llei de Règim Jurídic de les Administracions Públiques i del Procediment Administratiu Comú. Les atribucions delegades en el present decret podran ser avocades, en els termes i amb els requisits que establix l'article 14 d'esta última norma.   
Seté  
En tots aquells supòsits en què es faça ús de la present delegació, haurà de fer-se constar expressament en la resolució o acte que s'adopte, i es consideraran dictades per l'òrgan delegatori.   
Les atribucions exercides per delegació no podran ser objecte de delegació en un altre òrgan.   
Huité  
La present resolució produirà efectes des del mateix dia de la seua aprovació.  
València, 2 de setembre de 2009.- El president de la Generalitat: Francisco Camps Ortiz.